Vrou, nog drie vas ná moord op manArgieffoto: SAPD/Facebook ŉ Vrou en drie mans sal Donderdag in die Middelburg-landdroshof in Mpumalanga verskyn op aanklag van moord en sameswering tot moord. Die vrou en drie ander verdagtes, almal tussen 33 en 41 jaar oud, is in hegtenis geneem in verband met die moord op die vrou se 57-jarige man, volgens kol. Mtsholi Bhembe, woordvoerder van die polisie. Die man is Dinsdag in Hendrina vermoor. Volgens die polisie se inligting het ŉ huurder van die slagoffer hom vroeg Dinsdagoggend by sy huis gaan soek. Diie huurder het verskeie kere geklop, maar daar was nie antwoord nie. Volgens Bhembe het die huurder besef die deur is nie gesluit nie en die huis binnegegaan. “Hy het die slagoffer in ŉ plas bloed op die vloer aangetref.” Die polisie en paramedici is na die toneel ontbied. Die man is op die toneel dood verklaar. Die polisie se voorlopige ondersoek het bevind die vrou was voorheen met die slagoffer getroud, maar hul paaie het geskei en sy het uit die huis getrek. Die polisie het nie in dié stadium bekend gemaak wat presies tot die moord aanleiding gegee het of wie die moord gepleeg het nie. Dit lyk of dit moontlik ŉ huurmoord was.